Rahvusvahelise Osteoporoosi Seltsi (International Osteoporosis Foundation,) andmetel haigestub tänapäeval  osteoporoosi iga kolmas naine ning iga viies mees, kel vanust üle 50 eluaasta. Hinnanguliselt iga 30 sekundi järel saab Euroopas keegi osteoporootilise luumurru. Et järjest kasvavale probleemile inimeste tähelepanu suunata, on 20. oktoober kuulutatud ülemaailmseks osteoporoosipäevaks. Selle tähistamiseks toimuvad terve nädala jooksul ka Eestis haiguse ennetamisele suunatud teavitustegevused. Eesti Osteoporoosihaigete Liit korraldab teavituspäevi mitmes paigas üle Eesti ning üritused kulmineeruvad 18. okt Tallinnas  Viru konverentsikeskuses toimuvate avalike loengute ja pressikonverentsiga, kus luuhõrenemise riske ja ennetusviise selgitavad Eesti oma ala parimad spetsialistid.